Nicolai Aagaard lider af Tourettes syndrom, han har ADHD og er blevet udsat for mobning. Nu går han sammen med skoleelever, kendte og foreninger for at skabe opmærksomhed om emnet.

-Ovnbagte nosser! Sådan lyder det ufrivilligt fra Nicolai Aagaard, imens han sammen med elever fra Byplanvejens Skole i Aalborg går baglæns. Det er hans Tourettes syndrom, der taler, og det har i mange år været en af grundene til, at han er blevet mobbet. Og hvorfor så gå baglæns? Det gør Nicolai Aagaard for at sætte fokus på mobning. Noget han selv har oplevet i størstedelen af sit liv. Ved at gå baglæns vender han ryggen til mobning, forklarer han. Planen er klar. Han vil så bredt ud med sit budskab som muligt. Han har aftalt med en lang række skoler, foreninger og virksomheder at komme forbi og holde oplæg om sine erfaringer med mobning. Derefter tager han tilhørerne med ud på en baglæns gåtur. TikTok og kendisser Det er ikke første gang, at Nicolai Aagaard går baglæns. Han har blandt andre gået med kendis-kokken Umut Sakarya, og han fortæller i telefonen, at han snart skal gå med Malthe Ebert. Tirsdag var det dog eleverne på Byplanvejens Skole i Aalborg, der skulle navigere med ryggen til og snakke om mobning. Her var dagens gæst ikke helt ukendt for skoleeleverne. Han har nemlig omkring 90.000 følgere på det sociale medie TikTok, og derfor var han blandt flere af eleverne ikke et helt ukendt ansigt. Efter planen fortsætter Nicolai Aagaard sin bagvendte tur mod mobning på Friskolen Skallerup den 22. april, og senere er der planlagt møder med blandt andre fodboldklubberne AaB og FCK.